NARIADENIE KOMISIE (ES) č. 472/2008
z 29. mája 2008,
ktorým sa vykonáva nariadenie Rady (ES) č. 1165/98 o krátkodobej štatistike, pokiaľ ide o prvý bázický rok, ktorý sa má uplatňovať pre časové rady v NACE Rev. 2 a úroveň podrobnosti, formu, prvé referenčné obdobie a referenčné obdobie pre časové rady pred rokom 2009, ktoré sa majú zasielať podľa NACE Rev. 2
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1165/98 z 19. mája 1998 o krátkodobej štatistike (1), a najmä na jeho článok 17 písm. k) a l),
keďže:
(1)
V nariadení (ES) č. 1165/98 sa stanovuje spoločný rámec pre tvorbu krátkodobej štatistiky Spoločenstva o hospodárskom cykle. Rozsah tejto štatistiky je vymedzený odkazom na nariadenie Rady (EHS) č. 3037/90 z 9. októbra 1990 o štatistickej klasifikácii ekonomických činností v Európskom spoločenstve (NACE Rev. 1) (2).
(2)
Podľa nariadenia Európskeho Parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky, krátkodobá štatistika, na ktorú sa vzťahuje nariadenie (ES) č. 1165/98, sa bude od 1. januára 2009 zostavovať podľa NACE Rev. 2.
(3)
Podľa článku 17 písm. k) a l) nariadenia (ES) č. 1165/98 je potrebné určiť prvý bázický rok, ktorý sa má používať pre časové rady podľa NACE Rev. 2 a úroveň podrobnosti, formu, prvé referenčné obdobie a referenčné obdobie pre časové rady pred rokom 2009, ktoré sa majú zasielať podľa NACE Rev. 2.
(4)
Opatrenia stanovené v tomto nariadení sú v súlade so stanoviskom Výboru pre štatistický program,
PRIJALA TOTO NARIADENIE:
Článok 1
Prvý bázický rok, ktorý sa má používať pre krátkodobú štatistiku, na ktorú sa vzťahuje nariadenie (ES) č. 1165/98, a ktorá sa zostavuje podľa NACE Rev. 2, bude rok 2005 (rok 2006 v prípade D-310).
Článok 2
1. Osobitné požiadavky týkajúce sa úrovne podrobnosti, formy, prvého referenčného obdobia a referenčného obdobia pre časové rady pred rokom 2009, ktoré sa majú zasielať podľa NACE Rev. 2, sú stanovené v prílohe.
2. Časové rady zostavené podľa požiadaviek uvedených v odseku 1 budú zaslané Komisii (Eurostatu):
a)
v prípade mesačných ukazovateľov nie neskôr ako príslušné údaje týkajúce sa januára 2009;
b)
v prípade štvrťročných údajov nie neskôr ako príslušné údaje týkajúce sa prvého štvrťroku 2009.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 29. mája 2008